
A vállalatfinanszírozás XXI. századi forradalma: a tömegfinanszírozás

Napjainkban a vállalkozásfinanszírozás lehetőségei a gazdasági és pénzügyi válság hatására jelentős mértékben zsugorodtak, a korábban elérhető külső finanszírozási források – banki- és szállítói hitelek, kockázati tőke, illetve üzleti angyalok – nehezebb elérhetősége hozzájárul az innovatív finanszírozási formák és mechanizmusok elterjedéséhez. Sokféle pénzügyi innovációval találkozhatunk, amelynek egyik típusa a crowdfunding, azaz a tömegfinanszírozás jelensége. A dolgozatom fő célkitűzése, hogy bemutassa a tömegfinanszírozás működését, azokat a folyamatokat és jellemzőket, amelyek elősegítették népszerűségének növekedését, illetve átfogóan elemezésen keresztül feltárni a jelenség legnagyobb előnyeit és korlátait a vállalatfinanszírozás ökoszisztémájában. Dolgozatommal kísérletet teszek a hazai szakirodalomban felfedezhető hiány megszüntetésére a tömegfinanszírozás jelenségéhez kapcsolódóan.
A nemzetközi szakirodalomban található tanulmányok és statisztikai, iparági vizsgálatok mellett a jogi keretek kiépüléséhez kapcsolódó elemzéseket dolgoztam fel. A tömegfinanszírozás egy nyílt felhívás, amely egy közvetítő szervezeten, úgynevezett platformon keresztül jut el a finanszírozókhoz. A platformok működési kereteinek elemzésével és statisztikai adatbázisaira támaszkodva vizsgáltam a tömegfinanszírozás különböző formáit. Emellett a tömegfinanszírozás gyakorlatának pontosabb megfigyelése érdekében mélyinterjúkat készítettem három tömegfinanszírozásban sikeres magyar projekt kezdeményezőivel is.
A tömegfinanszírozás rövid múltra tekint vissza, nem kizárólag a forrásszerzés lehetőségével támogatja a vállalkozásokat, segítségével a vállalkozás feltérképezheti a piaci keresletet, közvetlen visszajelzést kaphat a fogyasztói köröktől. Emellett továbbra is problémát jelent az információs aszimmetria és a tranzakciós költségek problémája, bár a hagyományos finanszírozási lépcsőben a jövőben hozzájárulhat a finanszírozás rés megszüntetéséhez.



